ישראל דנדרוביץ

ישראל דֶנדֶרוֹביץ (בכתיב יידי: דענדעראוויטש; נולד בתשל"ח, 1978) הוא רב, חוקר תורני ומרצה בתחומי מחקריו, מתמחה בביאור התלמוד ירושלמי, מחבר ספרים ומאמרים, שהתפרסם בסוגת מאמרים תורניים פופולריים.

ביוגרפיה

נולד בירושלים לרב משה חיים דנדרוביץ, ראש ישיבת שפת אמת לצעירים בירושלים, וחבר ועדת החינוך של חסידות גור. אמו בת שבע היא בתו של הרב חיים שלום הלוי סגל, מרבני מכון הרי פישל, למד בישיבות מאור ישראל ושפת אמת של חסידות גור. נישא לחנה לבית מילר.

בשנת 2000 (תש"ס) עבר להתגורר בעיר ערד, שם התמנה כחוקר במכון להוצאת התלמוד הירושלמי. במסגרת זו היה שותף בעריכת מהדורת "דרכי שמחה" על מסכתות שונות מהתלמוד הירושלמי. התמחותו בחקר התלמוד הירושלמי, הביאה אותו לשמש כמגיד שיעורים על כל התלמוד הירושלמי במערכת השיעורים המוקלטים "קול הדף", לצידו של הרב מיכל זילבר, מגיד השיעורים על התלמוד הבבלי.

פעילות תורנית
הרב דנדרוביץ הוא חוקר תורני במגוון של תחומים, בייחוד בסוגת הלמדנות הפופולרית, בה הוא מנתח סוגיות תלמודיות בסגנון ייחודי. כמו כן הוא חוקר פולקלור ומנהג תורני וחסידי.

מאמריו פורסמו במשך השנים בעשרות כתבי עת תורניים, ביניהם: "מוריה", "ישורון", "המעיין", "קובץ בית אהרן וישראל", "קול מהיכל", "ירושתנו", "אור ישראל", "היכל הבעל שם טוב", "קול התורה", "פעמי יעקב", "אסופות" ו"יחלק שלל". בשנים תשע"ה - תשע"ז פרסם מאמר שבועי בעלון פרשת השבוע "במשנת הפרשה". 

מסקנות מאמריו והפניות למחקריו מצוטטים בין היתר בספרי יסוד ובספרי ליקוטים פופולריים.

הרב דנדרוביץ משמש עורך ראשי במכון "נחלת אבות" שבו ערך את פירוש הבהיר על סדרת הספרים הגדה של פסח, מסכת אבות, שיר השירים, ועוד. כמו כן הוא עורך במכונים: עוז והדר אור לישרים ובאר ישראל, בראשות רבי מנחם מנדל פומרנץ.

בשנת ה'תש"ע ראה אור ספרו הנחמדים מזהב העוסק במתכת הזהב ובשנת ה'תשפ"ג הוציא לאור את ספרו היו דברים מעולם - הסודות הגנוזים של העולם התורני, שהיה לרב מכר והופיע בחמש מהדורות.

הרב דנדרוביץ' משמש מרצה, בעיקר בתחומי מחקריו. בשנים תשע"ד - תשע"ז שידר הרב דנדרוביץ בקביעות פינה שבועית ברשת ב' של קול ישראל, שנשאה את השם "פינה במחשבה יהודית". הפינה שודרה מדי מוצאי שבת בתוכנית מלוה מלכה.

כיום כותב הרב דנדרוביץ (תחת השמות הרב ב. חמד, הרב ישראל דן, הרב ד. רובניץ, ועוד שמות עט נוספים) במוסף שבת קודש של עיתון יתד נאמן. במסגרת זו הוא פרסם מאות רבות של כתבות העוסקות במחקר תורני ובידיעות היסטוריות וביבליוגרפיות. כיוצא בזה הוא כותב בחוברות הנושא היוצאות לקראת החגים ומפעם לפעם גם במגזין יתד השבוע.

כתביו

ספריו
 הנחמדים מזהב (תש"ע)
 היו דברים מעולם (תשפ"ג)

ספרים תורניים בעריכתו
 תלמוד ירושלמי מסכת שקלים מהדורת מתיבתא
 הגדה של פסח, מסכת אבות, ברכת המזון, שיר השירים ונשמת כל חי נחלת צבי עם פירוש הבהיר, בהוצאת מכון נחלת אבות
 זמירות שבת נחלת יהושע עם פירוש הבהיר, בהוצאת מכון נחלת אבות

לקריאה נוספת
ראיונות עמו ועל ספריו
 איתמר אדלר, זהב כן צומח על העצים, משפחה, 29/10/2009, עמודים: 32-41
 ש' איילבירט, ספר הזהב, עולם החסידות, כסלו תש"ע, גיליון 239, עמודים: 12-17.
 מ' מרינובסקי, מה קורה כששותים נוזל עשוי מזהב, כפר חב"ד, כ"ו אדר תש"ע, גיליון 1365, עמודים:44-49.
 אליעזר קאליש, כל מילה זהב, המחנה החרדי, מוסף עולמות, 13/5/2010, גיליון 1468, עמודים: 2-7
 ישראל מרגלית, הנחמדים מזהב, יום ליום, מוסף עונג שבת, 27/5/2010, עמודים: 8-12
 אפרים זייבלד, המבט התורני על מתכת הזהב, יתד נאמן, מוסף שבת קודש, תש"ע, גיליון 46, עמודים: 20-22.
 ירוחם לנדסמן, GOLD REALLY GROWS ON TREES, Mishpacha, 16/12/2009, עמודים: 58-66

קישורים חיצוניים
 עשרות מאמרים פרי עטו אשכול בפורום אוצר החכמה

הערות שוליים 

חסידי גור
עורכים ישראלים
מהדירי ספרות תורנית
סגל עוז והדר
בוגרי ישיבת שפת אמת
פרשני הגדה של פסח
ערד: אישים
ישראלים שנולדו ב-1978